På nuværende tidspunkt ser det ikke ud til, at de ekstra betjente, der skal udføre stikprøvekontrol ved den dansk-tyske grænse, skal komme fra Nordjyllands Politi. Det fortæller chefpolitiinspektør ved Nordjyllands Politi Claus Hilborg. Mandag middag meddelte Lars Løkke Rasmussen, at Danmark indfører midlertidigt kontrol ved den dansk-tyske grænse. Ifølge TV2 skal der være 200 betjente, der skal vogte grænsen mod Tyskland. - Det har ikke nogen betydning for Nordjyllands Politi, siger Claus Hilborg, chefpolitiinspektør hos Nordjyllands Politi. Men Claus Hilborg vil heller ikke udelukke, at der kunne komme ændringer i planlægningen i bemanding fremover, men sådan som tingene er nu, sker der ingen ændringer i det nordjyske. Nordjyllands Politi sender i forvejen et ukendt antal betjente til grænsen, og dette vil ikke ændre sig fremover ifølge Claus Hilborg. I forbindelse med denne assistance har betjentene oparbejdet en stor del overarbejde. På TV2 Nord kunne vi i oktober fortælle, at de nordjyske politibetjente ikke har haft mulighed for at afholde afspadsering. Ledelsen i Nordjyllands Politi besluttet dengang, at de ophobede overarbejdstimer måtte blive udbetalt som kroner og ører.

Referat:
Det kommer ikke til at betyde noget for Nordjyllands Politi, at Danmark indfører grænsekontrol.